ΓΡΑΠΤΗ ΕΡΩΤΗΣΗ E-2540/98

υποβολή: Roberta Angelilli (NI) προς την Επιτροπή

(1 Σεπτεμβρίου 1998)

Θέμα: Τόπος εργασίας

Η προστασία της υγείας και της ασφάλειας στους χώρους εργασίας ρυθμίζεται από την ιταλική νομοθεσία μέσω του νομοθετικού διατάγματος αριθ. 626 της 19ης Σεπτεμβρίου 1994 που ενσωματώθηκε στο νομοθετικό διάταγμα αριθ. 242 της 19ης Μαρτίου 1996. Στο πεδίο αυτό, πολύ σημαντική είναι η πρόληψη ατυχημάτων στον τόπο εργασίας. Εντούτοις, ο όρος "τόπος εργασίας" λαμβάνει γενική χροιά και εκφράζει το περιβάλλον εργασίας ή τον χώρο στον οποίο διεξάγεται η δραστηριότητα εργασίας, αλλά θα μπορούσε επίσης να χρησιμοποιηθεί και σε ειδικότερο πλαίσιο για να δηλώσει τη συγκεκριμένη θέση εργασίας ή την παραγωγική μονάδα. Συμβαίνει όλο και συχνότερα να υιοθετείται στις δικαστικές αποφάσεις μία διαρκώς ευρύτερη ερμηνεία όταν γίνεται στατιστική μελέτη των περιπτώσεων ατυχημάτων στους χώρους εργασίας, σε βαθμό που να θεωρείται ως "τόπος εργασίας" οποιοσδήποτε χώρος περιέχει "θέσεις εργασίας", αλλά και όποιος άλλος χώρος της επιχειρήσεως ή της παραγωγικής μονάδας είναι προσβατός για λόγους ή με την ευκαιρία εργασίας. Οι μόνες εξαιρέσεις από την εφαρμογή της διατάξεως αφορούν τα δημόσια μεταφορικά μέσα, τα προσωρινά ή κινητά εργοτάξια, την εξορυκτική βιομηχανία, τα αλιευτικά σκάφη, τα κτήματα, τις δασικές εκτάσεις και τα λοιπά εδάφη που ανήκουν σε αγροτικές και δασοκομικές εκμεταλλεύσεις αλλά βρίσκονται εκτός της περιοχής των κτηριακών εγκαταστάσεων της επιχειρήσεως. Υπάρχουν όμως και περιπτώσεις όπου ο προσδιορισμός δεν είναι καθόλου εύκολος: για παράδειγμα, ένα τραμ, ενώ είναι δημόσιο μεταφορικό μέσο, είναι από κάθε άποψη ο χώρος εργασίας για τον οδηγό του εις αντίθεση με την κατά γράμμα περιοριστική ερμηνεία της διατάξεως. Υπό το πρίσμα των ανωτέρω, ερωτάται η Επιτροπή:

1. Θα μπορούσε να αναφέρει τι ακριβώς εννοείται με τον ορισμό "τόπος εργασίας"στις κοινοτικές οδηγίες για την προστασία της υγείας και της ασφάλειας στους χώρους εργασίας;

2. Στη συγκεκριμένη περίπτωση του οδηγού, θα μπορούσε να αναφέρει ποιός θα πρέπει να θεωρηθεί ότι είναι ο χώρος εργασίας του εφόσον το μεταφορικό μέσο δεν μπορεί να θεωρηθεί ως χώρος εργασίας;

Απάντηση του κ. Flynn εξ ονόματος της Επιτροπής

(7 Οκτωβρίου 1998)

1. Σύμφωνα με το άρθρο 2 της οδηγίας 89/654/ΕΟΚ του Συμβουλίου της 30ης Νοεμβρίου 1989 σχετικά με τις ελάχιστες προδιαγραφές ασφάλειας και υγείας στους χώρους εργασίας (πρώτη ειδική οδηγία κατά την έννοια του άρθρου 16 παράγραφος 1 της οδηγίας 89/391/ΕΟΚ)(1), νοούνται ως χώροι εργασίας για τους σκοπούς της εφαρμογής της εν λόγω οδηγίας "οι χώροι που προορίζονται να περιλάβουν θέσεις εργασίας μέσα στα κτίρια της επιχείρησης ή/και της εγκατάστασης, περιλαμβανομένου και κάθε άλλου μέρους στην περιοχή της επιχείρησης ή/και της εγκατάστασης όπου ο εργαζόμενος έχει πρόσβαση στα πλαίσια της εργασίας του."

Οι τομείς οι οποίοι εξαιρούνται από το πεδίο εφαρμογής της οδηγίας αυτής βάσει του άρθρου 1 παράγραφος 2, αποτελούν το αντικείμενο συγκεκριμένων οδηγιών με εξαίρεση τον τομέα των μεταφορικών μέσων για τον οποίο το Συμβούλιο δεν έχει ακόμη τοποθετηθεί σχετικά με την πρόταση οδηγίας που υποβλήθηκε από την Ευρωπαϊκή Επιτροπή(2) καθώς και τους αγρούς, τα δάση και άλλες εκτάσεις που αποτελούν μέρος γεωργικής ή δασικής επιχείρησης.

2. Το μέσο μεταφοράς αποτελεί το χώρο εργασίας του οδηγού, του πιλότου ή του χειριστή του. Πάντως, αυτός ο χώρος εργασίας δεν καλύπτεται από την οδηγία 89/654/ΕΟΚ καθώς εξαιρείται βάσει του άρθρου 1 παράγραφος 2. Ωστόσο καλύπτεται από τις άλλες οδηγίες σχετικά με την ασφάλεια και την υγιεινή στο χώρο εργασίας και κυρίως από την οδηγία πλαίσιο 89/391/ΕΟΚ του Συμβουλίου της 12ης Ιουνίου 1989 σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία(3).

(1) ΕΕ L 393 της 30.12.1989.

(2) COM(92)234 τελικό της 16.11.1992 και COM(93)421 τελικό της 1.10.1993 (τροποποιημένη πρόταση).

(3) ΕΕ L 183 της 29.6.1989.